Papersnake/gushiwen huggingface dataset:
石州慢 冬日舟过亳州旧居有感
陈维崧（清代）

黄叶村中，绿水湾头，帆影零乱。小桥夹浦，依稀认有，旧时庭院。

小楼还在，记得人在楼中，而今凝望如天远。烟里歇吴舲，似迷巢林燕。

凄恋。閒敲画榜，遥指红墙，百端思遍。可惜满园槲叶，半河菱蔓。

负暄邻叟，两两私语茅檐，料他也为王孙叹。摇橹过前汀，惊水禽飞散。
铁佛颂与刘念兹
成鹫（清代）

金佛不渡炉，木佛不渡火。泥佛不渡水，真佛内里坐。

真体显真如，幻花成幻果。识得本来人，真幻无不可。

大冶良工用意深，铸出西来古佛心。千里万里一条铁，天上天下无知音。

偶然垂手入廛去，灵山久别惊相遇。携手长歌归去来，青莲坐断红尘路。

红尘路上置身高，百城烟水来方袍。相逢拂拭开生面，金光丈六生蓬蒿。

日面佛，月面佛，无我无人亦无物。点将顽铁成精金，净檀解作波罗蜜。

由我住，由我来，百千三昧一门开。直入千山万山去，东林回首忆宗雷。

火可寒，冰可热，古貌古心如钝铁。不应忘却补金人，到处眉毛互厮结。
偈颂一百一十七首
释绍昙（宋代）

打破剑门关，未死先辞世。
书偈自涂糊，白把骊珠碎。
口款细供自，自首原其罪。
木人歌舞石人悲。声遏行云，
雁序分，影落千峰外。
数日相识多以荔子分惠雨久而酸予主绝粮日买
郑刚中（宋代）

穷居无米糁蒿藜，筠笼相先送荔枝。
安得仙人炼丹灶，试将红玉甑中炊。
观田家刈稻稻在水田中男妇俱赤足刈之慨然有作 其一
常纪（清代）

秋至村村䆉稏红，田家稻熟野塘风。腰镰男妇贪晴日，泥泞何辞立水中。
昼卧
白居易（唐代）

抱枕无言语，空房独悄然。谁知尽日卧，非病亦非眠。
醉中下瞿唐峡中流观石壁飞泉
陆游（宋代）

吾舟十丈如青蛟，乘风翔舞从天下。
江流触地白盐动，艳澦浮波真一马。
主人满酌白玉杯，旗下画鼓如春雷。
回头已失瀼西市，奇哉一削千仞之苍崖。
苍崖中裂银河飞，空里万斛倾珠玑。
醉面正须迎乱点，京尘未许化征衣。
鹧鸪天·别情
聂胜琼（宋代）

玉惨花愁出凤城，莲花楼下柳青青。尊前一唱阳关曲，别个青青第五程。
寻好梦，梦难成。有谁知我此时情，枕前泪共阶前雨，隔个窗儿滴到明。
山间偶成二绝
王炎（宋代）

人家鸡犬近相闻，村落纡回古木深。
山客一来尘想尽，水声终日奏鸣琴。
和沈诚庄绎韵四首 其二
邹奕（明代）

闲居忘俗累，行乐喜芳春。露滴乌巾垫，花迎白苎新。

清歌移晚兴，佳句涤襟尘。处处香醪熟，谁家味最醇。
新秋盛热
杨万里（宋代）

度夏今年未觉难，那知秋热政无端。
晚林不动蝉声若，蝉亦无风可得餐。
梦回二首 其二
薛季宣（宋代）

吾宗鲜兄弟，何事日飘零。凋落皆鹓凤，相从谢鹡鸰。

世缘那可了，魂梦也非宁。屈指伤心事，端如欲曙星。
题慎仪余清阁
刘子翚（宋代）

并溪取次得奇观，更舞新甍翠木端。
政喜閒身时可到，忽惊醉眼晚来宽。
故添山色浮岚润，不逐湍流独月寒。
散帙南窗更清绝，兴来直欲跨飞翰。
多丽 题叶渔庄
赵芬（清代）

荡胸襟，鲈乡风景幽深。记当时、三高游衍，踪迹尚许重寻。

篾蓬欹、捞虾雪渚，萍茵碎放鸭烟浔。脱略簪裙，芟除丝竹，四围山水足清音。

看远近、送青浮碧，不许软红侵。萧闲意、半归画本，半入诗心。

爱吾庐、剪荷葺芰，门前垂柳阴阴。岸花飞、香黏屐齿，溪云抱凉冱蓑针。

伴约鸥凫，儿呼鱼鹧，霜鳞烂煮佐芳斟。想玉涧、石林书就，万事付高吟。

敲铜斗、唱渔歌子，惊起沙禽。
戒杀八首 其七
吕本中（宋代）

商臣杀其父，身亦烹楚国。世民杀其兄，亦未妨大福。

以此知报应，未必在此时。此时虽无他，终久君试思。
江亭寓目
卢拱（唐代）

江郭带林峦，津亭倚槛看。水风蒲叶战，沙雨鹭鸶寒。

晚木初凋柳，秋丛欲败兰。哀猿自相叫，乡泪好无端。
赠刘凝评事
王贞白（唐代）

棘寺官初罢，梁园静掩扉。春深颜子巷，花映老莱衣。

谈史曾无滞，攻书已造微。即膺新宠命，称庆向庭闱。
皮日休造黄巢谶
佚名（唐代）

欲知圣人姓，田八二十一。欲知圣人名，果头三屈律。
州宅十二咏 蜀锦亭
王十朋（宋代）

亭废名犹在，春来花自芳。犹馀蜀中锦，爱惜比甘棠。
水国
郑括苍（宋代）

水国烟霞客，春来始定居。
老逢人事懒，贫觉旧交疏。
隙影窥蟾滴，芸香散箧书。
西湖风月好，不到一年馀。
十五夜
韦骧（宋代）

八月得中节，今宵秋又中。由来金气王，向尽月华充。

玩与多方共，清非别夜同。明皇如未死，依旧惑蟾宫。
赠陈随隐归游江西
张彝（宋代）

酝藉中涵廊庙姿，诗文都好见宸批。只蒙四字君王宠，虮虱微臣不用题。
得告上冢
宋庠（宋代）

拜墓标唐令，褒亲漏汉恩。
永怀凄欲寄，忠训蔼如存。
宰树锦城陌，农畴颍曲村。
异时裁叙传，容或记皋门。
题许宜之三诗卷 其三 寿许公
曹伯启（元代）

八帙因循又七年，松姿鹤骨只依然。傍人错儗真君后，自是安阳陆地仙。
月蚀
释文珦（宋代）

酷哉虾蟆精，食月食之既。
天地皆幽昏，使我增永忾。
赠农人
孟郊（唐代）

劝尔勤耕田，盈尔仓中粟。劝尔伐桑株，减尔身上服。

清霜一委地，万草色不绿。狂飙一入林，万叶不著木。

青春如不耕，何以自结束。
蕃剑
杜甫（唐代）

致此自僻远，又非珠玉装。
如何有奇怪，每夜吐光芒。
虎气必腾踔，龙身宁久藏。
风尘苦未息，持汝奉明王。
江楼秋望
朱高炽（明代）

远碧接天涯，登临景自佳。
蘋洲晴亦雪，枫岸昼常霞。
落雁过前浦，浮鸥傍浅沙。
竹篱高晒网，茅屋是渔家。
西江月慢
吕渭老（宋代）

春风淡淡，清昼永、落英千尺。桃杏散平郊，晴蜂来往，妙香飘掷。杏画桥、煮酒青帘，绿杨风外，数声长笛。记去年、紫陌朱门，花下旧相识。

向宝帕、裁书凭燕翼。望翠阁、烟林似织。闻道春衣犹未整，过禁烟寒食。但记取、角枕情题，东窗休误，这些端的。更莫待、青子绿阴春事寂。
过张至秘校庄
欧阳修（宋代）

田家何所乐，籉笠日相亲。
桑条起蚕事，菖叶候耕辰。
望岁占风色，宽徭知政仁。
樵渔逐晚浦，鸡犬隔前村。
泉溜塍间动，山田树杪分。
鸟声梅店雨，野色柳桥春。
有客问行路，呼童惊候门。
焚鱼酌白醴，但坐且懽忻。
自夏秋匮甚慨然有感
陆游（宋代）

万卷纵横眼欲枯，老犹闭户诵唐虞。
故人谁复访生死，邻父幸唐通有无。
云子翻匙新稻饭，天吴坼绣旧衣襦。
时平得掩松根骨，也胜王孙泣路隅。
题舒蓼瞻啸圃独吟图二首 其二
吴潜（宋代）

江口寒潮自至，山间明月谁招。自可归来坐啸，何须世上折腰。
偶失一丹瓢戏书
李流谦（宋代）

谁取一瓢去，虚劳九转功。
徵杯惊羽化，开画叹幮空。
已堕宁论甑，虽亡未失弓。
人间閒得丧，尽付绿樽中。
题孙方叔石泉亭
黎廷瑞（宋代）

君不见山上石，可以搘明堂而柱宣室。
又不见石上泉，可以苏大旱而至丰年。
君隐非山隐於市，安有万丈苍崖千太水。
自言掇拾累巉岩，更复停瀦引清泚。
朝霏淡淡苔藓生，暮雨潇潇蛙黾喜。
餐松啖柏吾齿可以砺，誉尧非桀吾耳可以洗。
君家鼻祖子荆子，千年家法应如此。
一丘一壑真自足，坐守风烟终局促。
欲友子驾两黄鹄，香炉峰头看飞瀑。
滴沥蓬书壁
袁宏道（明代）

蓬形如广字，石骨间沙砾。泉脉似融冰，飘空偶一滴。
雪
洪刍（宋代）

越犬旧闻冬吠雪，闽天今见雪中梅。朔风扫荡宿霾尽，苦雾驱除霁色开。

情共酒杯浑不浅，心随炉炭欲成灰。我来正落黄茅后，茅未黄时傥得回。
扇子诗
李石（宋代）

芳草递春风，三山立桂丛。
柳条随驾绿，花蕊上林红。
解闷十二首
杜甫（唐代）

草阁柴扉星散居，浪翻江黑雨飞初。
山禽引子哺红果，溪友得钱留白鱼。

商胡离别下扬州，忆上西陵故驿楼。
为问淮南米贵贱，老夫乘兴欲东流。

一辞故国十经秋，每见秋瓜忆故丘。
今日南湖采薇蕨，何人为觅郑瓜州。

沈范早知何水部，曹刘不待薛郎中。
独当省署开文苑，兼泛沧浪学钓翁。

李陵苏武是吾师，孟子论文更不疑。
一饭未曾留俗客，数篇今见古人诗。

复忆襄阳孟浩然，清诗句句尽堪传。
即今耆旧无新语，漫钓槎头缩颈鳊。

陶冶性灵在底物，新诗改罢自长吟。
孰知二谢将能事，颇学阴何苦用心。

不见高人王右丞，蓝田丘壑漫寒藤。
最传秀句寰区满，未绝风流相国能。

先帝贵妃今寂寞，荔枝还复入长安。
炎方每续朱樱献，玉座应悲白露团。(团 一作：寒)

忆过泸戎摘荔枝，青峰隐映石逶迤。
京中旧见无颜色，红颗酸甜只自知。

翠瓜碧李沈玉甃，赤梨葡萄寒露成。
可怜先不异枝蔓，此物娟娟长远生。

侧生野岸及江蒲，不熟丹宫满玉壶。
云壑布衣骀背死，劳生重马翠眉须。
舟中
吴锡畴（宋代）

一笑起推篷，烟云望眼中。
橹鸣无调乐，帆饱有情风。
山近水偏绿，鹃啼花正红。
前途足奇观，行色莫匆匆。
谢乌鹊
刘宰（宋代）

朝来不成寝，啼乌绕西东。似欲砭我愚，无虞终有凶。

挽衣行太息，飞鸣鹊当空。似欲慰我心，正直神所容。

举手谢乌鹊，忧喜当何从。吉凶两不到，我在阿堵中。
庆春泽·晓风严
佚名（宋代）

晓风严，正萧然兔园，薄雾微罩。梅渐弄白，耸危苞、匀胜胭脂，半点琼瑰小。望江南、信息何杳。纵寿阳妍姿，学就新妆，暗香须少。幽艳满寒梢，更游蜂舞蝶，浑无飞绕。天赋品格，借东皇施巧。孤根占得春前俊，笑雪霜、谩欺容貌。况此花高强，终待和羹，肯饶芳草。
送从弟长安下第南归觐亲
邵谒（唐代）

白日不得照，戴天如戴盆。青云未见路，丹车劳出门。

采薇秦山镇，养亲湘水源。心中岂不切，其如行路难。

为文清益峻，为心直且安。芝兰未入用，馨香志独存。

他门种桃李，犹能荫子孙。我家有棠阴，枝叶竟不繁。

心醉岂因酒，愁多徒见萱。征徒忽告归，执袂殷勤论。

在鸟终为凤，为鱼须化鲲。富贵岂长守，贫贱宁有根。

丈夫志不大，何以佐乾坤。昼短疾于箭，早来献天言。

莫恋苍梧畔，野烟横破村。
寿虞丞相 其六
员兴宗（宋代）

三边骑火照桃林，髀骨浑惊岁月深。衮绣东征非有意，衣冠南月不甘心。

人皆稳步金悬印，公为捐躯雪满簪。将相勋名千古事，试将全传细推寻。
妾薄命六首 其二
林景熙（宋代）

繁华随逝水，日暮朱楼空。哀哀徐州妾，事主不及终。

空房辍膏沐，明妆欲谁容。春风燕子来，秋风燕子去。

去来影常双，孤鸾抱憔悴。回首醉娇时，百花不敢媚。
哭廖融
潘若冲（宋代）

天丧我良知，无言双泪垂。
惟求相见梦，永绝寄来诗。
应有异人吊，从兹雅道衰。
春风古原上，新塚草离离。
与之珍朝议 其二
文彦博（宋代）

垂钓与施食，乃是两般心。莫作鲁人意，公张取百金。
过招贤渡档四首
杨万里（宋代）

归舟曾被此滩留，说著招贤梦亦愁。
五月雪飞人不信，一来滩下看涛头。
署斋卉物诗 其十
张纶英（清代）

老树何轮囷，虬枝偃欲僵。柯叶虽不改，寒暄已备尝。

自矜后凋性，了不畏雪霜。严寒苦相逼，凛冽亦可伤。

春来发新枝，花开点轻黄。紫芝灿三五，擢秀含英光。

晚节聊足怡，及时愿能偿。颓龄资服饵，相与酬青阳。
咏史乐府十二章·撤屏悟
程盛修（清代）

屏风新，画美人，美人颜色倾国姿，君王顾之情可移。

情可移，即可误，贤臣献规君顿悟。不见精勤纳谏唐太宗，不画蛾眉书奏疏。
阳城耕雨歌
胡奎（元代）

春云阴阴酿春雨，荷锄朝出三家墅。草满南坡犊子肥，一蓑一笠雨中归。

千顷水田飞白鸟，雨足泥深稊稗少。大树将军好子孙，辍耕陇上如庞老。

人间别有方寸心，此地可作商家霖。先生砚田耕未了，屋头布谷鸣春晓。
次韵仁近见和怀归五首
方回（元代）

诸公合沓据天津，往事微茫问汉滨。
老病腐儒无可意，雪霜死草有重春。
散花不复来天女，中酒焉能致圣人。
谁一生尘赋罗袜，吾家已恐甑生尘。
挽江公三首
陈棣（宋代）

彩笔传家学，春华饰妙词。
品题风鉴远，论议月评推。
柳岸阴半合，濠亭迹半隳。
治家有遗训，留付宁馨儿。
北山书事
张乔（唐代）

黄河一曲山，天半锁重关。圣日雄藩静，秋风老将闲。

车舆穿谷口，市井响云间。大野无飞鸟，元戎校猎还。
大衍易吟四十首 其十二
方回（元代）

小畜过无坎，胡为以雨云。互观藏兑泽，止水亦兴云。
阮郎归·绍兴乙卯大雪行鄱阳道中
向子諲（宋代）

江南江北雪漫漫，遥知易水寒。同云深处望三关，断肠山又山。
天可老，海能翻，消除此恨难。频闻遣使问平安，几时鸾辂还？
经落帆亭是癸巳春与陈澹仙先生别处
黄云（明代）

故交十载散浮萍，槜李风烟此再经。今日独赍磨镜具，当时相送落帆亭。

东门蚁酒春犹绿，南浦丝杨晚更青。只有寝园生宿草，鹧鸪啼处不堪听。
南汉宫词二首
范汭（明代）

金猊香袅日靡靡，玉陛连朝奏事稀。
驯兽近前亲射杀，血花吹污侍臣衣。
娄忠简公挽词
楼钥（宋代）

壮岁志先定，耆年气不衰。
治高为县日，名重佐州时。
雅望登朝著，忠言彻帝墀。
亨途日千里，阔步不容迟。
新秋雨夜西斋文会
梅尧臣（宋代）

夜色际阴霾，灯青谢客斋。
梧桐生静思，绛纬动秋怀。
小酌宁辞醉，清言不厌谐。
谁怜何水部，吟苦怨空阶。
会要官集西池同舍翁挺作诗次其韵
程俱（宋代）

琼构涌空碧，鱼龙濯晴波。游人与春竞，奈此西日何。

缅怀散花与，青笠委绿蓑。当年渔樵侣，问我何时过。

依然五湖境，乱眼烟云多。恍疑三壶梦，欲继七字哦。

恨无石心儿，慨慷叩舷歌。时英满四座，自许皆隋和。

翁子独不语，诗源泻悬河。不作杜陵老，眼寒惊绮罗。
春晓
元稹（唐代）

半欲天明半未明，醉闻花气睡闻莺。
猧儿撼起钟声动，二十年前晓寺情。
忍公小轩二首
郑谷（唐代）

松溪水色绿于松，每到松溪到暮钟。

闲得心源只如此，问禅何必向双峰。

旧游前事半埃尘，多向林中结净因。

一念一炉香火里，后身唯愿似师身。
病兴
宋祁（宋代）

病兴还见岁华阴，身属櫜鞬久未任。主画固须烦孟博，作书宁免倩陈琳。

仙丸玉匕贪馀饵，甜酎银瓯喜细斟。谁笑衣囊长寂寞，横思新得汉台金。
梦海山壁间诗不能尽记以其意追补
陆游（宋代）

一剑能清万里尘，谗波深处偶全身。
那知九转丹成後，却插金貂侍帝宸。
京师八景 其五 蓟门烟树
杨荣（明代）

蓟门春雨散浮埃，烟树溟濛霁欲开。十里清阴连紫陌，半空翠影接金台。

东风叶暗留莺语，落日林深过鸟回。记得清明携酒处，碧桃花底坐徘徊。
琵琶歌（寄管儿，兼诲铁山。此后并新题乐府）
元稹（唐代）

琵琶宫调八十一，旋宫三调弹不出。玄宗偏许贺怀智，

段师此艺还相匹。自后流传指拨衰，昆仑善才徒尔为。

澒声少得似雷吼，缠弦不敢弹羊皮。人间奇事会相续，

但有卞和无有玉。段师弟子数十人，李家管儿称上足。

管儿不作供奉儿，抛在东都双鬓丝。逢人便请送杯盏，

著尽工夫人不知。李家兄弟皆爱酒，我是酒徒为密友。

著作曾邀连夜宿，中碾春溪华新绿。平明船载管儿行，

尽日听弹无限曲。曲名无限知者鲜，霓裳羽衣偏宛转。

凉州大遍最豪嘈，六幺散序多笼撚。我闻此曲深赏奇，

赏著奇处惊管儿。管儿为我双泪垂，自弹此曲长自悲。

泪垂捍拨朱弦湿，冰泉呜咽流莺涩。因兹弹作雨霖铃，

风雨萧条鬼神泣。一弹既罢又一弹，珠幢夜静风珊珊。

低回慢弄关山思，坐对燕然秋月寒。月寒一声深殿磬，

骤弹曲破音繁并。百万金铃旋玉盘，醉客满船皆暂醒。

自兹听后六七年，管儿在洛我朝天。游想慈恩杏园里，

梦寐仁风花树前。去年御史留东台，公私蹙促颜不开。

今春制狱正撩乱，昼夜推囚心似灰。暂辍归时寻著作，

著作南园花坼萼。胭脂耀眼桃正红，雪片满溪梅已落。

是夕青春值三五，花枝向月云含吐。著作施樽命管儿，

管儿久别今方睹。管儿还为弹六幺，六幺依旧声迢迢。

猿鸣雪岫来三峡，鹤唳晴空闻九霄。逡巡弹得六幺彻，

霜刀破竹无残节。幽关鸦轧胡雁悲，断弦砉騞层冰裂。

我为含凄叹奇绝，许作长歌始终说。艺奇思寡尘事多，

许来寒暑又经过。如今左降在闲处，始为管儿歌此歌。

歌此歌，寄管儿。管儿管儿忧尔衰，尔衰之后继者谁。

继之无乃在铁山，铁山已近曹穆间。性灵甚好功犹浅，

急处未得臻幽闲。努力铁山勤学取，莫遣后来无所祖。
蕊珠曲
许筠（明代）

云窗雾阁何夜长，湘帘明月低银床。
玉斧真人年正少，罗衾好绾双鸳鸯。
兰灯荧荧照画阁，栏外绛河犹未落。
宿香乍染翡翠衾，娇云未散芙蓉幕。
佳人风骨广寒仙，霞裾六叶裁轻烟。
羽盖朝朝向玄圃，蟠桃花发三千年。
秋望
查世官（清代）

俗事了不涉，间居适我情。偶然爱林壑，随意到山城。

极浦忽秋色，遥村开晚晴。莫惊摇落意，自有岁寒盟。
登上竺兴福寺新阁五首
方回（元代）

狮子峰高侧见巅，怒飞危欲堕檐前。
千松万竹阑干畔，瘦骨秋寒似雪天。
句
黄元夫（宋代）

苇村风下鸦千点，麦陇天垂月一梳。
和王记室从赵王春日游陀山寺
骆宾王（唐代）

鸟旟陪访道，鹫岭狎栖真。四禅明静业，三空广胜因。

祥河疏叠涧，慧日皎重轮。叶暗龙宫密，花明鹿苑春。

雕谈筌奥旨，妙辩漱玄津。雅曲终难和，徒自奏巴人。
冬夜观树影
邵宝（明代）

月树影在地，横斜复横斜。
谁为水墨画，老笔全无华。
又如春雷水，初惊蛰龙蛇。
因之得篆法，锥铁行平沙。
海云漾双玕，江风落孤楂。
玄冬万景瑀，嘉此独咨嗟。
他宵有繁阴，莫向时人夸。
登叠彩山
刘台（明代）

嵯峨怪石倚云间，洞销烟霞六月寒。
我到登临花正好，凭栏指点几回看。
偈十六首 其八
释士圭（宋代）

半夜穿针，尽十方皆成线路，你诸人为什么透不过。

天明吃粥，无一丝毫不露真机，你诸人为什么拨不转。

透不过处，路布分明。拨不转时，真机独露。半夜梦中惊骤雨，三更枕上听秋声。
偈颂五十一首
释道冲（宋代）

心随万境转，转处实能幽。
汉地不收秦不管，不风流处也风流。
刘万二弟置酒与八九兄同饮
赵蕃（宋代）

每忆疎诗卷，何期共酒尊。
高栖子苕霅，孤宦我湘沅。
暮夜风仍吼，途穷志自存。
悠悠几山岳，泛泛一乾坤。
车遥遥送钱伯川监税河西
边贡（明代）

一车两雕轮，宛转行不已。悠悠河西路，去去百馀里。

孟冬北风冽，河水寒不流。朝发城东门，暮至河水头。

谁言近别易，近别心更苦。咫尺不相看，天涯在庭户。

君行西河上，几日河柳春。攀条采柔芳，愿寄同心人。
福州道山亭
刘克庄（宋代）

绝顶烟开霁色新，万家台观密如鳞。
城中楚楚银袍子，来读曾碑有几人。
癸巳燕台杂感 其一
左宗棠（清代）

西域环兵不计年，当时立国重开边。橐驼万里输官稻，沙碛千秋比石田。

置省尚烦他日策，兴屯宁费度支钱。将军莫更纾愁眼，生计中原亦可怜。
六叔母生日
项安世（宋代）

已传春日在春前，诞日欺春又占先。
百面玉盘檠菜缕，两行红烛罩沉烟。
自从梅里迎王母，直到荷时庆老仙。
拦住东风头与尾，中间和气一千年。
茅山
张枢（元代）

今古茅山是胜游，秀峰突兀绕沧洲。
云含老树迷还散，石拥甘泉咽复留。
未见岩风晨下鹤，只闻涧月夜鸣蜩。
道人不是悲秋客，黄菊丹枫相对愁。
中港海濒，晓行遇雨
林占梅（清代）

晓行多荦确，劳悴欲消魂。远屿浓云没，长空旭日昏。

风高帆竞捷，雨急树齐喧。旷野无从避，挥鞭指近村。
偈二十二首
释洵（宋代）

万人丛里求知己，百草头边识老僧。
从此更无回避处，三头两面得人憎。
忆王孙
汪元量（宋代）

从初得得便风流。降伏龟蛇住定州。千日丹成永永收。好因由。自在逍遥万事休。
野棠花
释永颐（宋代）

野火回飚掩旧株，新丛满眼临征途。
绿攒深棘欲自蔽，千征万征争敷腴。
新晴远客过林坂，烟涨吴船春泊晚，
冶艳空摇荡子情，繁香暗逐吴姬远。
吴姬漂泊行人愁，年年此花开不休。
半压坏墙荒馆外，乱生春蕻野池头。
人间买花贵纨绮，一世争知朝市。
曲槛朱栏转首空，野棠无主自成丛。
康裕卿护朱郎中丧南归二绝句 其一
王世贞（明代）

布袍甘涴鹿车尘，别酒凄其肯入唇。何限霜前杨柳色，陌头初赠有心人。
江宁酬郑县刘少府兄赠别作
独孤及（唐代）

往年脱缝掖，接武仕关西。结绶腰章并，趋阶手板齐。

仙山不用买，朋酒日相携。抵掌夸潭壑，忘情向组珪。

事迁时既往，年长迹逾暌。何为青云器，犹嗟浊水泥。

役牵方远别，道在或先迷。莫见良田晚，遭时亦杖藜。
村居
吴惟信（宋代）

喜得身闲散，村居尽不妨。花开和蝶看，酒熟带醅尝。

草径偏临水，柴门正向阳。故交应笑我，近日学耕桑。
黄野人庵
郑康佐（宋代）

至人隐洞天，苍苔满涧石。长啸响空岩，咫尺云雾隔。

白鹤未归来，何以慰晨夕。流泉自涓涓，秋宵山月白。
次韵刘谦夫同年二首 其一
王庭圭（宋代）

子云昔献长杨赋，词倾江海涛翻素。溪边相遇览新诗，阵马迎锋敢驰骛。

忽忆枫宸赐第时，青袍纷纷莫知数。与客流落最多年，不记紫骝花下路。
溧水道中回寄子肃玉汝并属李晦庵八首 其五
赵蕃（宋代）

抱关故悠悠，挂壁仍骎骎。况此十日病，酒止诗废吟。

别来定安否，千万关我心。
赠颜文炳子明用孙从之韵
赵蕃（宋代）

微风醒蝶梦，骤雨泻天瓢。剥啄携诗过，丁宁寄语邀。

词臣上雍橐，勋阀侍中貂。试问龟藏椟，何如鹤唳霄。
赠术士张痴
许棐（宋代）

伶俐不如痴，从来我亦知。才吟诗好日，便是命穷时。

鼠笑瓶无粟，蜗嫌壁有碑。五行修得否，髭鬓已丝丝。
闻老人复归华首台台上林木加茂有终焉之志恭纪
释函可（明代）

飞云峰下即华台，五百何年去复来。田地荒芜应再辟，松杉苍郁旧亲栽。

灵山一会依然在，塞外孤儿尚未回。三嘱龙天塞已彻，终期扑鼻岭头梅。
四月朔日进宫斋戒自昆明湖进舟至万寿寺川路晓烟未泮麦畴宿雾犹浓触景成欣援毫得句
弘历（清代）

雨后明湖潋涨痕，爱寻溪路远尘喧。馨香饼饵酬殷望，澄动川云供静存。

适为肃斋还内禁，得教小憩驻祗园。吾心忧喜因民托，净业尘缘总漫论。
震儿设教永平移家就养途中即事有作
孔继瑛（清代）

有子悲风木，饥驱到北平。移家聊远道，就食怅馀生。

载主亲封聊，栖神宛倚衡。同车频险阻，共命判幽明。

渡水潜相唤，登山恐或惊。崎岖轮易折，觳速马难行。

揽袖看孙哭，烹茶有妇迎。为言官道近，齐说郡侯清。

地绕冈峦势，人多弦诵声。疏花开小院，斜日下高城。

聚似萍波泛，来当麦浪晴。黄泉谁问路，白发独添茎。

每忆黔娄被，徒怜考叔羹。萧条愁官馆，何日送归旌。
吴歈一首送丘宗卿自平江移会稽
范成大（宋代）

吴儿与君缘不薄，再骑竹马迎南郭。吴儿与君缘复浅，坐席才温旗脚转。

东人赋重越吟悲，趣了兹段随朝鸡。胸奇百鍊当活国，君岂独私吴与越。

鹤鸣樟桥猿夜啼，匈奴未灭家何为。功成他年归结屋，好在山花休斩竹。
冬至三日游水南诸寺
韦骧（宋代）

曦轮飞上宿云收，晚出城南趣适幽。六寺连延行复道，一溪萦适泻寒流。

世情共喜新阳复，仙境聊成极目游。不以篇章记登览，此时清兴若为酬。
杨花
陈德荣（清代）

一天雪片乱春晴，风里杨花自在行。萍叶纵横成后劫，麴尘恍惚悟前生。

黏帘坠溷知何处，流水行云共此情。希逸朝衣寿阳额，也教点点著人轻。
日高
韩偓（唐代）

朦胧犹记管弦声，噤痄馀寒酒半醒。
春暮日高帘半卷，落花和雨满中庭。
秋夜吟
王珍（清代）

夜静镫尤晴，更深月倍明。秋风吹雁过，忍听两三声。
题潘进士赠谢昌邑雪山图
徐祯卿（明代）

谁谓咫尺势，宛如观九疑。狂风吹白雪，片片落天池。

云气绕半壁，烟光昏四维。髣髴湘君庙，如闻猿狖悲。

飒沓凌冬树，点缀有馀姿。楚客善毫素，游燕人未知。

北窗遇陶令，大醉雪寒时。冻洒丹青笔，长歌归去词。

它日看图画，难忘剡水思。
旧房
白居易（唐代）

远壁秋声虫络丝，入檐新影月低眉。

床帷半故帘旌断，仍是初寒欲夜时。
七夕赋得鹊桥
周馨桂（清代）

一道银河隔，双星落鹊桥。终年情脉脉，此际尾翛翛。

快意郎题柱，消魂妾奏箫。为巢帷尔巧，应是乞今宵。
澧阳大水
沈辽（宋代）

澧阳地湫底，夏雨无时休。疏恶三尺城，民阽为鱼忧。

竹屋易飘荡，薄哉生生谋。羁人岂但免，饬隶资桴浮。

洞庭信巨浸，畜泄浮荆州。无乃中江隘，千里壅其流。

永怀吾州乐，宅土何夷犹。海隘不厌多，岁旱亦有收。

胡为此契阔，暴下安得瘳。嗟嗟南土人，狐貉守一丘。
湖中曲
赵希㯝（宋代）

长眉柳叶交青条，玉花娇面垂云髫。湖波蓝色春寥寥，大堤新曲干银霄。

翠丝络马金袅腰，香风随步烟飞飘。芳亭深杳传金貂，一笑嫣然轻百绡。

欢娱未了日晷短，城鼓咿咿续复断。鸣鞭夜月入鸡关，碧山皎皎水潺潺。
雨后菊益鲜妍再赋
区元晋（明代）

淡洗繁妆似索诗，向来面目岂曾痴。百年潇洒非凡态，一雨空濛是故知。

小径香清扶杖适，短篱风远许谁窥。醉狂归去满头插，还笑当年杜牧之。
岁暮书事十二首
张耒（宋代）

风卷尘沙白，云垂雪意凝。
夜山时叫虎，晚市早收灯。
园栗炮还美，村醪醉不能。
三年官况味，真是冷于冰。
莫思归·花满名园酒满觞
冯延巳（五代）

花满名园酒满觞，
且开笑口对□芳。
秋千风暖鸾钗□，
绮陌春深翠袖香。
莫惜黄金贵，
日日须教贳酒尝。
荔香亭
余靖（宋代）

虚亭何所赏，为爱果中奇。
气禀南方秀，生当火王时。
渡淮嫌橘变，经庾笑梅衰。
不共花争艳，残莺莫傍枝。
送僧归金山寺
马戴（唐代）

金陵山色里，蝉急向秋分。迥寺横洲岛，归僧渡水云。

夕阳依岸尽，清磬隔潮闻。遥想禅林下，炉香带月焚。
伯山因其侄来惠书报以二绝
赵蕃（宋代）

蕙亩兰开梅吐枝，近来凡有几篇诗。
已令经纪江头竹，早晚为君修短篱。
四怨三愁五情诗十二首。二情
曹邺（唐代）

阿娇生汉宫，西施住南国。专房莫相妒，各自有颜色。
答少年
孟氏（唐代）

谁家少年儿，心中暗自欺。不道终不可，可即恐郎知。
啼鹃
史弥宁（宋代）

点检园禽谁口多，错嫌百舌逞喽罗。
春归怪见难留驻，撺掇元来却是他。
柳梢青（适和轩）
张鎡（宋代）

一望清溪。两堤翠荫，半纸新诗。凉满衣裳，香生笔砚，风动窗扉。

凉明撑过船儿。载龙玉、双娥对吹。竹外山亭，花边水槛，不醉休归。
舟中晓望
孟浩然（唐代）

挂席东南望，青山水国遥。
舳舻争利涉，来往接风潮。
问我今何适？天台访石桥。
坐看霞色晓，疑是赤城标。
泛舟城北入山水深处
任大椿（清代）

扬舲展佳兴，回望石首城。路回状频变，意惬迹反轻。

入峡若无地，过壁湍渐平。驰情眺绝岛，已发疑未行。

凉飙过两岩，空翠微有声。潺湲忽在上，仰见大壑横。

深溪晓逾静，咳嚏皆分明。密竹转孤棹，初日淡已盈。

回舻返旧渚，历历想所经。夙耽谢公癖，逸境终难名。
奉美南台大夫福寿公（一首）
陈汝言（明代）

柏府高寒仰大臣，南来秋气肃苍旻。
威行江汉风烟净，力挽山河雨露新。
虎帐城头悬海月，龙戈马上扫边尘。
他年太史书功绩，应是云台第一人。
送陈彦群
叶适（宋代）

雨洗蝗蝻余，凉生万虐后。
今朝江上峰，净失棼雾垢。
举觞忻有属，饯我同年友。
平居多契阔，远别方嗟咎。
大郡得师儒，高文兴孝秀。
雍容入儒雅，磨错见琼玖。
众儒治六学，厥志存不朽。
量空计寻丈，汲海论升斗。
因之入簪组，并欲垂篆籀。
公才赋超卓，杰立气愈厚。
火宿无余烟，果实甘众口。
书来幸细评，副此频矫首。
杨仲博生日
魏了翁（宋代）

金街隆隆晓钟动，倚马禁门续残梦。
梦惊风雨摇江霏，恍如秋浦哦诗时。
觉来丝丝理前绪，犹记平塍蟹鱼句。
是日江风吹倒山，船头白浪高黏天。
两家儿女搅衣出，草草杯盘作生日。
自从补被趋帝京，二年不见波涛惊。
不知风色今安否，但见朝朝侍明主。
银鞍白马上晴空，鸣鞘戒仗天无风。
朝回为君庆初度，才上心来到秋浦。
君今去作什邡侯，归兴如山不可留。
只虞江上风色恶，不似帝城镇懽乐。
高楼大弟插云霓，烟花眩眼明春晖。
吾侪且可饮，勿问尚书期。
为我歌，毋庸归。
过秦楼（寿建安使君谢右司）
陈允平（宋代）

谷雨收寒，茶烟飏晓，又是牡丹时候。浮龟碧水，听鹤丹山，采屋幔亭依旧。和气缥缈人间，满谷红云，德星呈秀。向东风种就，一亭兰茁，玉香初茂。

遥想曲度娇莺，舞低轻燕，二十四帘芳昼。清溪九曲，上已风光，觞咏似山阴否。翠阁凝清，正宜沦茗银罂，熨香金斗。看双莺飞下，长生殿里，赐蔷薇酒。
汉高庙赛神诗
萧纲（南北朝）

玉轪朝行动，阊阖旦应开。白云苍梧去，丹凤咸阳来。

日正山无影，城斜汉屡回。瞻流如地脉，望领匹天台。

欲祛九秋恨，聊举十千杯。
送梁子辅赴召
晁公溯（宋代）

始见擢高第，即当登赤墀。
今闻一节召，已恨十年迟。
圣主图兴造，诸儒合论思。
此行宜努力，勿复负清时。
克斋
赵蕃（宋代）

百川恣奔腾，底柱乃屹立。
万物盖可流，畴能转金石。
世纷峥嵘来，何啻一敌国。
油然反吾斋，梦觉春冰释。
宿雨初晴介风顿至小园独步方多索寞之怀嘉句
李昉（宋代）

融融和气满亭台，寂绝无人访来。
忽喜贰卿篇咏至，如闻三岛来音回。
偷闲旋要償诗债，减俸惟将买树栽。
春旦两壶宣赐酒，一壶留著待君开。
怀德久仍调爽约 其二
许及之（宋代）

葵萼已倾朝霁日，榴花犹染晚归云。不知荷盖添多少，定自湖光减几分。
真歇老人退居东庵予过雪峰特访之为留再宿仍
张元干（宋代）

雪卧孤峰顶，斋余闭户眠。
时容龙象众，来说葛藤禅。
此日输真歇，平生最信缘。
从渠魔起谤，把火漫烧天。
杨柳枝 其一
薛师石（宋代）

门前杨柳君莫折，长于折处生两枝。两枝难作一枝合，一心分作两心时。
杨花
萧德宣（清代）

也随桃李动芳魂，淡冶光阴陶令门。倦眼才飘春梦影，修眉昨画远山痕。

搓酥滴粉刚三月，带雾拖烟又一村。苦恨沾泥期尚早，禅心自在不须论。
宿天池
孔武仲（宋代）

我思庐山游，发与自年少。
偶来得闲侣，更欲窥众妙。
幽林穿蒙笼，青峰上险峭。
遥看天池路，一线在岩徼。
辛勤得至此，惨寂已西照。
云池桂无根，瞪视心胆掉。
暮夜烟云昏，西岩亦登眺。
圣灯稍稍出，弄影何窈窕。
一枝分百点，变态不可料。
须臾归寂灭，何处观朕兆。
僧房得栖宿，爽气冰毛窍。
翻然亦兴尽，却恨归途写。
缅怀道隆师，确不奉明诏。
似与山间石，殷勤论久要。
我今来时迫，心灰真可笑。
明朝指绣谷，裹足登凉轿。
揩却壁上名，恐为高人笑。
饭牛庵
汪藻（宋代）

相从龙具中，耕稼亦吾学。所求一饱同，安用莹蹄角。
洪武癸亥以公事出会宁北境（二首）
郑居贞（明代）

荒原人家今少存，好田俱是官军屯。
前山遥见黑城子，渴饮不知河水浑。
入崖口
弘历（清代）

九曲伊逊水，双尖崖口山。又将试秋狝，曾未改峰颜。

习武朝家重，来王诸部闲。驼铃过辎重，活画翠岩间。
九月九
徐积（宋代）

九日诸公欲上山，淮东病叟正閒閒。如从酒伴无惭色，傥论贤閒即汗颜。

适载巨疱寻陋巷，仍封大轴委樵关。不知我是扶犁手，玉树成林尽许攀。
元日禁城十八韵
任瀚（明代）

御律回天纪，宸欢被物华。
才人矜六博，贵主狎长斜。
狗监通侯第，鸡阍内寺家。
金铺明屈戍，宝胜照流霞。
斗舞文姬妙，徵歌小玉嘉。
雄城森列戟，武帐匝高牙。
建礼中郎署，钩陈上汉槎。
邹枚专代草，房魏并宣麻。
都护弓捎月，嫖姚剑拂花。
皇威清虎落，朔气净龙沙。
包贡通蛮表，朝正度海艖。
陈人藉灵宠，弭节奋幽遐。
画省新休沐，青门旧种瓜。
星精躔五纬，泽国贯三巴。
简受文园赋，丹飞勾漏砂。
弃繻终帝阙，伏枕即天涯。
麈尾长门赐，词头近侍夸。
草《玄》或不愧，音赏赖侯芭。
偈倾一百三十三首
释法薰（宋代）

一生空拽露布，末后又把不住。
灭度不灭度，总非吾弟子，
破布囊尽底翻出。苍天中更添冤苦，
可惜黄金成粪土。
叙怀寄高推官
齐己（唐代）

搜新编旧与谁评，自向无声认有声。已觉爱来多废道，

可堪传有更沽名。风松韵里忘形坐，霜月光中共影行。

还胜御沟寒夜水，狂吟冲尹甚伤情。
夜看美人宫棋
王建（唐代）

宫棋布局不依经，黑白分明子数停。

巡拾玉沙天汉晓，犹残织女两三星。
梅花喜神谱 其二 蓓蕾四枝
宋伯仁（宋代）

静看隋堤人，纷纷几荣辱。蛮腰休逞妍，所见元非俗。
刘子履见怀小桥竹篱屡入梦寐因寄
李洪（宋代）

寂寞荒郊野水滨，竹篱茅舍旧比邻。谁知绣斧文章伯，尚念渔蓑潦倒人。

采菊佩萸思共赏，落霞孤鹜兴尤新。关中小试酂侯绩，却掌丝纶侍帝宸。
壬辰过鄂渚简张子直总干 其一
李曾伯（宋代）

一自檀溪把酒馀，年来夷路浸崎岖。楼头落日人空老，局面西风事顿殊。

故国山容增黯淡，旧时柳色半荒芜。草堂想见忧时切，曾赋官军近捷无。
漫兴八首 其一
胡奎（元代）

皎皎天上月，回光照罗帏。盈盈窗间女，手弄天孙机。

上有双凤皇，翱翔綵云飞。愿秉古刀尺，裁为君子衣。

君子在远道，无由接容辉。裴回不能寐，矫首望金扉。
榆林春望 其二
屈大均（明代）

腐肉城南久作尘，忠魂十万委黄巾。每逢佳节榆中哭，寒食哀声更感人。
九日 其二
龚况（宋代）

自古谁无九日诗，诗成须道菊花枝。直饶无菊何妨醉，野蓼村葵总是题。
沁园春·金虎鸣秋
黄人杰（宋代）

金虎鸣秋，玉龙ㄏ月，天气正凉。应梦熊时侯，叶丹苔碧，栖鸾亭馆，桔绿橙黄。人在兰台公子上，更身寄风流屈宋卿。登赏处，记含情纾思，曾赋高唐。春明旧家不远，算蝉嫣袭庆，都付仇香。况鵾弦初续，和生角徵，鹗书频下，名厕循良。但得西风吹峡水，尽倒卷波澜添寿觞。功业事，有朱颜领略，未许称量。
玄天妙景歌
龚璛（元代）

光阴过去留驹隙，海宇微茫起蜃楼。梦境清都真帝所，仙人一蜃有天游。

珠如黍米悬何许，掌上胭脂烂不收。飞佩超然凌倒景，拟将变化问洪丘。
即事
陈著（宋代）

新正已强半，连阴凝不开。
雨声严似雪，春色瘦于梅。
老不问花事，病犹须酒杯。
东风自时样，于我亦悠哉。
青玉案（东园饯母舅晁阁学镇临川）
侯置（宋代）

东风一夜吹晴雨。小园里、春如许。桃李无言情难诉。阳关车马，灞桥风月，移入江天暮。

双旌明日留难住。今夕清觞且频举。咫尺清明三月暮。寻芳宾客，对花杯酌，回首西江路。
兼静黄坛杨君书室也取钱起柴门兼竹静之句名
舒岳祥（宋代）

本自柴门静，谁令种竹喧。
月来将画写，负过引书翻。
默坐雨偏响，闲眠雪易繁。
动中还有静，此意互为根。
奉和圣制过晋阳宫应制
张说（唐代）

太原俗尚武，高皇初奋庸。星轩三晋躔，土乐二尧封。

北风遂举鹏，西河亦上龙。至德起王业，继明赖人雍。

六合启昌期，再兴广圣踪。传呼大驾来，文物如云从。

连营火百里，纵观人千重。翠华渡汾水，白日崒罕峰。

枌榆恩赏洽，桑梓旧情恭。往运感不追，清时惜难逢。

诗发尊祖心，颂刊盛德容。愿君及春事，回舆绥万邦。
竹枝词
赵文（宋代）

江南女儿善踏歌，桑落酒熟黄金波。
洗壶日日望君至，君不来兮可奈何。
似梦
王彦泓（明代）

似梦浓欢复似真，细看原是掷梭人。当初薄怒尤娇绝，笑倩如花更一嗔。
再用韵题翠壁
朱熹（宋代）

孤亭一目尽天涯，俯瞰烟村八九家。翠壁何年悬布水，绿阴经九堕危花。

杖藜徙倚凝春望，觅句淹留到晚衙。珍重诗翁莫相恼，枯肠搅断鬓丝华。
清明值大水次丹宝鸭湖特访太华完璞兄弟同至贵岭修墓
张嗣纲（明代）

宝鸭湖边万顷光，乘风破浪见汪洋。须知旧派源流远，却忆新阡道路长。

载酒一时聊雅咏，弹棋连日醉琼觞。雨馀幸借东山屐，千古英灵草木香。
九月初五日同沈虚谷昆仲游浣笔泉用壁上木兰山人元韵
华长卿（清代）

清泉㶁㶁出方池，与客登临拜古祠。一径松阴秋雨后，半城柳色夕阳时。

从来我辈多耽酒，到此何人不咏诗。独抱幽怀谁见赏，问天惟有谪仙知。
打春牛歌三阕 其三
成鹫（清代）

彩鞭三尺五色丝，众手打牛牛负犁。方相前导蒙熊皮，长官后殿饶威仪。

玉骝蹀躞行且嘶，风轻紫陌扬旌旂。道旁观者谁与谁，八十老翁三岁儿。

众中熟视牛焉之，隙驹野马纷交驰。绕城三匝归乎来，慎勿近前官吏笞。
元符亲享明堂十一首 其八 亚献用《穆安》。
郊庙朝会歌辞（宋代）

于昭盛礼，严父配天。尽物尽诚，莫匪吉蠲。重觞既荐，九奏相宣。

神介景福，亿万斯年。
伟长知县奉议年兄作别十年邂逅于此复有数百里之隔以诗见寄辄次韵为谢
李弥逊（宋代）

对着青衫下帝宸，十年不与并为仁。怜君卧困千金骨，笑我行摧四角轮。

老眼相逢俱作客，新诸远寄底惊人。书来更数无多语，剩欲招携白水滨。
过故府中武威公交城旧庄感事（武威公王茂元也）
李商隐（唐代）

信陵亭馆接郊畿，幽象遥通晋水祠。
日落高门喧燕雀，风飘大树撼熊罴。
新蒲似笔思投日，芳草如茵忆吐时。
山下只今黄绢字，泪痕犹堕六州儿。
偈颂七十六首
释子益（宋代）

此段光明，辉天鉴地。
灵山错话，曹溪错指。
雾暗云屯兮历历常明，地陷天崩兮也只如是。
赚杀你。
三游洞
陈岩（宋代）

清风披拂藓苔痕，洞里仙乡万古春。
有路尽通尘世客，来游何独是三人。
答明略并寄无咎
黄庭坚（宋代）

可以忘忧惟有酒，清圣浊贤皆可口。
前日过君饮不多，明日解酲无五斗。
古木清阴丹井栏，夜来凉月屋头还。
论文拨置形骸外，得意相忘樽俎间。
冰壶不可与夏虫飨，秋月不可与俗士赏。
已得樽前两友生，更思一士济阳城。
虽无四至九卿之规画，犹有千秋万岁之真荣。
空名未食太仓米，今作斑衣老莱子。
卿家嗣宗望尔来，不独我闻足音喜。
西风索寞叶初乾，长铗归来亦罢弹。
穷巷蓬蒿深一尺，朱门廉陛高难攀。
吾侪相逢置是事，百世之下仰高山。
感春
白玉蟾（宋代）

晴少春光浅，寒多酒力微。
一声山鹧过，数点海棠飞。
胡匊邻晚翠亭图
吴受福（清代）

林木似名节，斯言契道真。清芬觇厚泽，小筑绝嚣尘。

杨子草玄处，吾丘学古伦。杜门忘世味，珍此岁寒身。
问春
邵雍（宋代）

三月春归留不住，春归春意难分付。
凡言归者必归家，为问春家在何处。
紫薇花二首
袁燮（宋代）

蒙茸曲径紫薇花，几载藤萝巧蔽遮。
暂借斧斤还旧观，依前万蕊吐新葩。
后醉中放歌五章 其四
胡应麟（明代）

君不见太白翁，鲸吞鳌吸三千钟。君不见少陵叟，蝉腹龟肠三百首。

狂歌痛饮差快意，典尽春衣漫回首。身后河山千载名，生前宇宙一壶酒。

人生有钱付酒家，十日五日倾流霞。今辰何辰夕何夕，试问耒阳与采石。
闻余初度诸生有欲以文寿者赋长句辞之
范咸（清代）

知非未敢语吾曹，绛帐年来感二毛。式谷犹应惭蜾蠃，投纶窃欲避阳鱎。

暮春谁识弦中趣，深雪可知门外高。但愿诸生娴礼乐，他年池上看挥毫。
食生荔子五首 其三
周紫芝（宋代）

小队将军过五溪，相看犹作梦中疑。回头欲问罨摩勒，乞得微甘是几时。
花屿
赵蕃（宋代）

杨垂空寄恨，草碧会添愁。
只有花无数，春风醉不休。
毛氏园观牡丹
黄子云（清代）

十亩芳菲宅，名花最后看。乍疑春欲醉，可爱露难乾。

倚日自矜宠，回风不受寒。药阑频徙倚，吟望夕阳残。
浣溪沙
晏几道（宋代）

团扇初随碧簟收。画檐归燕尚迟留。靥朱眉翠喜清秋。

风意未应迷狭路，灯痕犹自记高楼。露花烟叶与人愁。
句
杜去轻（宋代）

缘曾分月种，故发入云香。
无题集唐句十首 其三
童轩（明代）

万转千回懒下床，门前月色映横塘。无情不似多情苦，一曲伊州泪数行。
和阙干雪中韵
李曾伯（宋代）

青女欺寒未肯霜，先将银铄散祥光。
芙蓉晓院不禁老，檐蔔满林惟欠香。
冷入宝环销翠羽，声随石鼎煮羊肠。
兔园赋罢谁能继，留得诗人祝岁穰。
六丑·蔷薇谢后作
周邦彦（宋代）

正单衣试酒，怅客里、光阴虚掷。愿春暂留，春归如过翼，一去无迹。为问花何在？夜来风雨，葬楚宫倾国。钗钿堕处遗香泽，乱点桃蹊，轻翻柳陌。多情为谁追惜？但蜂媒蝶使，时叩窗隔。
东园岑寂，渐蒙笼暗碧。静绕珍丛底，成叹息。长条故惹行客，似牵衣待话，别情无极。残英小、强簪巾帻。终不似一朵，钗头颤袅，向人欹侧。漂流处、莫趁潮汐。恐断红、尚有相思字，何由见得？
满江红
侯置（宋代）

困顿春眠，无情思、梦魂飘泊。檐外雨、霏霏冉冉，乍晴还落。山黛外围频入眼，柳丝一缕低荣阁。念沈郎、多感更伤春，腰如削。

风入户，香穿箔。花似旧，人非昨。任游蜂双燕，经营拂掠。海阔锦鱼传不到，洞深紫凤期难约。谩彩笺、牙管倚西窗，题红叶。
答人问道
王守仁（明代）

饥来吃饭倦来眠，只此修行玄更玄。
说与世人浑不信，却从身外觅神仙。
鳌峰宜晚亭
张雨（元代）

鳌峰亭子偏宜晚，约下烟光与细看。独鹤归来频寄语，夕阳舂外一凭栏。

昔游谢眺空陈迹，回首敬亭生莫寒。万一桑榆容倦翮，西飞会访毛公坛。
吴中亲旧远寄新酒二首 其一
高启（明代）

双壶远寄碧香新，酒内情多易醉人。上国岂无千日酿，独怜此是故乡春。
和常父初五日渡江
孔平仲（宋代）

半旬滞西陵，霖雨注船屋。昨日风更豪，江边拔长木。

初宵尚哮吼，海水皆倒蹙。向晚稍萧条，飞廉想遭戮。

重云扫阴晦，皎皎见星宿。大哉天地内，变化反手速。

我行不惮早，畏此潮信足。刀鱼颇轻捷，舟子短结束。

十夫共一橹，喜噪比趋陆。船头列火炬，幕下烧绛烛。

蛟龙睡方醒，水陆骇窜伏。吟哦未及终，已在吴堤曲。

青山绕逶迤，楼阁媚初旭。钱塘虽旧游，梦想尝在目。

便当跨月轮，俯耳听清瀑。重阳复不远，共采岩前菊。
禅人并化主写真求赞
释正觉（宋代）

依样画胡卢，相逢识也无。
蹉过了丰城埋剑，觑得破合浦还珠。
多心茶花
顾逢（宋代）

此花别是山茶种，鹤顶丹红眩碧柯。
开出多心虽可爱，一心好处不须多。
将归二首
宋祁（宋代）

云栈短长亭，今兹重作经。
邛崃叱残驭，蜀分使回星。
旅鬓双垂雪，羁怀一泛萍。
骊驹在门久，此曲若为听。
新霁
张耒（宋代）

园门几日断行踪，新霁欣然路小通。
晚萼有情开宿雨，长林尽日舞高风。
后皇佳植宁无橘，鸾凤求栖亦有桐。
不惜园林娱逐客，此情谁似主人翁。
和子瞻濠州七绝浮山洞
苏辙（宋代）

洞府元依水面开，秋潮每到洞门回。
幽人燕坐门前石，长看长淮船去来。
春在
张镃（宋代）

春在将回暑，晴开尚带阴。
佳时从易过，閒日尽能禁。
卧室宜重立，浮鱼乐又沉。
有诗无亦好，争似有时心。
颂古五十七首
释道昌（宋代）

俊鹘冲天，寒鸡晓眠。
脱略窠窟，迟速不偏。
截断命根急处放，当迟手脚缓时样。
滴水冰生不认渠，坐筹帏幄江海量。
君不见透网金鳞活计新，住持事繁笑杀人。
挽梁元功
曾几（宋代）

朋俦大半白头新，臭味同流少似君。
交契虽深淡如水，宦情何翅薄于云。
安知暮景莺声谷，遽作高原马鬣坟。
忍向西风歌薤露，略无好语颂清芬。
颁历后谒陵过清河望僧庐有怀蔡东轩郡尉
顾清（明代）

曾同襆被宿招提，行役匆匆未有诗。岁月几新官历样，人家依有小茅茨。

成仙合自萧郎分，抚景偏多宋玉悲。行过石桥犹驻马，此情应与故人知。
再用前韵谢桃巷 其三
林希逸（宋代）

山深林密乐吾真，从古吟人例是贫。参句似禅诗有眼，还丹无诀酒全身。

我闻竹后痴犹甚，公见桃来思许新。有雁莫嫌时问讯，旧游诸老更何人。
皇恐滩三首 其一
杨万里（宋代）

两山夹岸走苍龙，未放中间过玉虹。只爱当头一峰好，一峰外面更三峰。
送林朝奉
陈师道（宋代）

两父论诗伯仲间，去思今识谢家安。
旷怀亦苦中年别，归翼仍愁行路难。
四壁未堪风雨夕，百围已试雪霜寒。
欲逃富贵疑无地，千丈竿头试手看。
题国清寺清音亭
林宪（宋代）

水从东塔来，却打西涧过。
八万四千偈，为我细说破。
沁园春·自古神仙
佚名（宋代）

自古神仙，隐迹终南，万代流传。说经台上，针活枯柏，炼丹炉下，化女石泉。四皓商山，十老古洞，尹喜亲闻道德篇。结庵处，有青牛系柏，白鹿升天。翊圣古迹依然。雪样三朝画得全。有元真文涧，松阴一梦，钟离悟道，跨鹤金仙。二祖披毡，甘河引度，传受重阳七朵莲。全真教，洞天福地，象帝之先。
容膝轩
欧大任（明代）

一室不求宽，易安已能审。君看五柳人，葛巾漉还饮。
晓
成彦雄（宋代）

列宿回元朝北极，爽神晞露滴楼台。

佳人卷箔临阶砌，笑指庭花昨夜开。
蝶恋花 同前
陈霆（明代）

客子光阴诗卷里。过了烧灯，又报花朝至。回首小楼听雨处。

杏花春意知谁主。

牢落征途行未已。簇簇长亭，官柳摇旌旆。孤闷夜来添不寐。

短篷江上风和雨。
偈倾一百六十九首
释智朋（宋代）

头顶天，脚踏地。
闻鼓声上来，减多少意气。
他杀不如自杀，参他不如参已。
森罗万像，是汝诸人知识。
森罗万像，是汝诸人自己。
堪笑嵩册破灶堕，既是泥土合成，
又要破也堕也。
贤八咏·三闾纫兰
姚勉（宋代）

三闾纫佩秋，志在公子兰。
荃不察予衷，江干泪潺湲。
和李敷重九席上遣兴
范纯仁（宋代）

谪居閒僻少朋游，珍重征帆肯暂收。多难共惊霜绕鬓，重阳还喜菊盈瓯。

楼前雨洗千山翠，天际江横万里秋。节物相催人渐老，此身何日得归休。
洪驹父泛舟将过颍同张仲宗出钱席间留诗为别
王铚（宋代）

已作分携计，尤伤送客归。
经行汝南郡，为问汉阴机。
晚菊饶秋色，丹枫带恨飞。
平生无别泪，相对倍沾衣。
次韵钱𡵒雪中
邹浩（宋代）

六出飞琼玖，云愁正腊天。寒声生密竹，爽气彻纯绵。

故苑风初静，重楼月向圆。何当酬此景，蘸甲引金船。
送黄仲秉舍人赴湖南漕
吴芾（宋代）

巧伪由来苦乱真，独持正论竦簪绅。
身心赢得为君子，学术宁簪杀世人。
已向廷中伸此道，更来湖外济斯民。
愿言恢作经纶业，会有功名遇合辰。
鹃啼曲
何梦桂（宋代）

蚕丛鳖灵两丘土，玉垒灵关一荒莽。杜鹃衔哀诉千古，万里游魂腥血污。

冤声无路叫天公，吻血洒地花为红。巴江东下流无极，目断巴山归不得。

此身岂是无羽翰，天梯石栈云漫漫。落花冉冉江城暮，年年客梦乡关路。

丈夫志气笑沐猴，安知狐死还首丘。沛公击筑歌汤沐，钱王锦衣衣林木。

寄巢生子傍他谁，众鸟虽怜祇自悲。哀号力尽飞不归，老尽遗民城郭非。
仪坤庙乐章
郑善玉（唐代）

酌郁既灌，取萧方爇，笾豆静器，簠簋芬飶。

鱼腊荐美，牲牷表絜.是戢是将，载迎载列。
八月十六日张伯常见访赏月四首 其一
范纯仁（宋代）

空庭待月喜佳宾，杯杓频传酒易醺。长笛悠扬侵万籁，圆蟾潋滟出重云。

辞荣风节轻三事，破的功能伏一军。高兴未阑天宇静，笑谈不觉夜将分。
赞龙所号 其二
欧阳建（魏晋）

清虚一所卧人龙，寄傲人龙迈古风。懒向云霄布霖雨，乐从山水觅仙踪。

当年诸葛还承召，今日欧阳不受封。深得三槐王祐趣，欲留来裔作三公。
东江夜泛用谢康乐诗句十韵 其四
陈烓（明代）

秋水清，清且焕，月色当空似平旦。扁舟着我两三人，唱和风前醉巾岸。
赠羽流韩洞章
王之道（宋代）

韩生画马有家法，胸中骅骝不可计。
酒酣试作姜子牙，怳若当年钓清渭。
猴王出世
吴承恩（明代）

海外有一国土，名曰傲来国。国近大海，海中有一座名山，唤为花果山。那座山正当顶上，有一块仙石。其石有三丈六尺五寸高，有二丈四尺围圆。四面更无树木遮阴，左右倒有芝兰相衬。盖自开辟以来，每受天真地秀，日精月华，感之既久，遂有灵通之意。内育仙胞，一日迸裂，产一石卵，似圆球样大。因见风，化作一个石猴。那猴在山中，却会行走跳跃，食草木，饮涧泉，采山花，觅树果；与狼虫为伴，虎豹为群，樟鹿为友，猕猿为亲；夜宿石崖之下，朝游峰洞之中。

一朝天气炎热，与群猴避暑，都在松阴之下顽耍。一群猴子耍了一会，却去那山涧中洗澡。见那股涧水奔流，真个似滚瓜涌溅。古云：“禽有禽言，兽有兽语。”众猴都道：“这股水不知是哪里的水。我们今日赶闲无事，顺涧边往上溜头寻看源流，耍子去耶！”喊一声，都拖男挈女，唤弟呼兄，一齐跑来，顺涧爬山，直至源流之处，乃是一股瀑布飞泉。众猴拍手称扬道：“好水！好水！原来此处远通山脚之下，直接大海之波。”又道：“哪一个有本事的，钻进去寻个源头出来，不伤身体者，我等即拜他为王。”连呼了三声，忽见丛杂中跳出一个石猴，应声高叫道：“我进去！我进去！”他瞑目蹲身，将身一纵，径跳入瀑布泉中，忽睁睛抬头观看，那里边却无水无波，明明朗朗的一架桥梁。他住了身，定了神，仔细再看，原来是座铁板桥。桥下之水，冲贯于石窍之间，倒挂流出去，遮闭了桥门。却又欠身上桥头，再走再看，却似有人家住处一般，真个好所在。石猴看罢多时，跳过桥中间，左右观看，只见正当中有一石碣。碣上有一行楷书大字，镌着“花果山福地，水帘洞洞天”。

石猴喜不自胜，忽抽身往外便走，复瞑目蹲身，跳出水外，打了两个呵呵道：“大造化！大造化！”众猴把他围住，问道：“里面怎么样？水有多深？”石猴道：“没水！没水！原来是一座铁板桥。桥那边是一座天造地设的家当。”众猴道：“怎见得是个家当？”石猴笑道：“这股水乃是桥下冲贯石窍，倒挂下来遮闭门户的。桥边有花有树，乃是一座石房。房内有石锅、石灶、石碗、石盆、石床、石凳。中间一块石碣上，携着‘花果山福地，水帘洞洞天’。真个是我们安身之处。里面且是宽阔，容得千百口老小。我们都进去住，也省得受老天之气。”

众猴听得，个个欢喜。都道：“你还先走，带我们进去，进去！”石猴却又瞑目蹲身，往里一跳，叫道：“都随我进来！进来！”那些猴有胆大的，都跳进去了；胆小的，一个个伸头缩颈，抓耳挠腮，大声叫喊，缠一会，也都进去了。跳过桥头，一个个抢盆夺碗，占灶争床，搬过来，移过去，正是猴性顽劣，再无一个宁时，只搬得力倦神疲方止。石猴端坐上面道：“列位呵，‘人而无信，不知其可。’你们才说有本事进得来，出得去，不伤身体者，就拜他为王。我如今进来又出去，出去又进来，寻了这一个洞天与列位安眠稳睡，各享成家之福，何不拜我为王？”众猴听说，即拱伏无违。一个个序齿排班，朝上礼拜。都称“千岁大王”。自此，石猴高登王位，将“石”字隐了，遂称美猴王。
别灊皖二山
王安石（宋代）

乡垒新恩借旧朱，欲辞灊皖更踌蹰。
攒峰列岫应讥我，饱食穷年报礼虚。
玉冈以历百本馈南园司徒南园报以美人图一幅玉冈举以见示为赋一绝
张羽（凤举）（明代）

凤历蛾眉两斗妍，书中端自有婵娟。风流却忆张公子，雪月风花看百年。
酬次李辰甫所寄三首
吴说（宋代）

近知尽室入烟霞，儿女甘贫惯食鲑。
方外何人差可友，岁阑底食定为家。
江城潮盛漫秋卤，驿道风高卷霁沙。
子拾堕樵归未得，能无借地种桃花。
展先夫子遗像二首 其一
王仲霞（清代）

糟糠回忆结同盟，黄卷当年共短檠。北阙恩膏曾沐泽，西泠风雨剧伤情。

鸾箫难续生前韵，麟笔谁传没后名。拌死相随偏不易，扶持老幼费经营。
送李秀才入军
李山甫（唐代）

弱柳贞松一地栽，不因霜霰自难媒。书生只是平时物，

男子争无乱世才。铁马已随红旆去，同人犹著白衣来。

到头功业须如此，莫为初心首重回。
辰州建中四年多怀
戎昱（唐代）

荒徼辰阳远，穷秋瘴雨深。主恩堪洒血，边宦更何心。

海上红旗堪，生前白发侵。竹寒宁改节，隼静早因禽。

务退门多掩，愁来酒独斟。无涯忧国泪，无日不沾襟。
次韵王叔正陪李廷璧郭希仲同集玉山草堂
袁华（明代）

乱离又见腊嘉平，访旧仍同上客行。报国终惭结袜子，出关应慕弃繻生。

涛江水发船如马，雪浦春回柳似城。怀人索句草堂里，南望孤云多远情。
长安旅夜
许浑（唐代）

久客怨长夜，西风吹雁声。
云移河汉浅，月泛露华清。
掩瑟独凝思，缓歌空寄情。
门前有归路，迢递洛阳城。
历代诗 其八 东汉
杨简（宋代）

东汉之光武，高皇九世孙。诛莽中兴后，依前十二传。

明章称显肃，乃及和殇安。顺贤冲与质，桓灵极不君。

终当孝献帝，汉室遂三分。
句 其二十九
谌祜（宋代）

交游雨过三生梦，今古风前酒一杯。
在敌营作
何粟（宋代）

念念通前劫，依依返旧魂。
人生会有死，遗恨满乾坤。
午阴小饮
袁说友（宋代）

草树涧边青，人稀自掩扃。
阴沈端午水，晴映半天星。
倦枕敷横榻，枯藜傍小亭。
谁知一杯酒，小醉不嫌醒。
送张评事
戴叔伦（唐代）

城郭喧喧争送远，危梁袅袅渡东津。

杨花展转引征骑，莫怪山中多看人。
病中闻谢子在病不及赴斋居有作
张泰（明代）

雅望荣名谢眺兼，春来多病阻相瞻。青绫颠倒卧寒馆，宫漏东西惊夕签。

风后清郊仙跸迥，省僚齐处玉堂严。随行赋韵俱无及，枕上怜君藻思添。
缘识 其七
赵炅（宋代）

邪见终成僻，真如是久长。闲心通物外，日月四时忙。
食山东白菜
张印（清代）

我本秦风女，复于京华长。每觉风雪天，此味口最爽。

一自到南风，三餐蛤与蚌。腥臊辄欲呕，当筵失俯仰。

虽有永福产，筋多嫌刺噪。晨起客叩门，来自青齐壤。

贻我凡十株，磊落堆盆盎。我喜过所望，有似太牢飨。

急授庖人术，唤集儿女赏。万羊耻过分，五鼎非夙想。

但得咬菜根，从此谢尘鞅。
宋殿丞赴广南东路转运
杨亿（宋代）

天子忧南越，公卿荐陆生。
九年须富国，万里便扬旌。
封部诸蛮接，官曹六尚荣。
交州何日到，鼓吹定相迎。
次韵王适细鱼
苏辙（宋代）

群鱼一何微，仅比毛发大。
嬉游极草草，须鬣自个个。
造物赋群极，偶然如一唾。
吞舟虽云巨，其乐不相过。
若言无性灵，还知避船柂。
斋
孤雁
郭印（宋代）

误逐衡阳暖，轻逃塞北寒。
偶分千里伴，翻羡一枝安。
兄弟今何许，家乡路若干。
飘零归未得，浅渚戢修翰。
客思
陆游（宋代）

两鬓星星久倦游，凄凉况复寓南州。
未甘蟋蟀专清夜，已叹梧桐报素秋。
绮语安能敌生死，热官正欲快恩雠。
空堂饱作东归梦，梦泊严滩月满舟。
岁旦立春
张镃（宋代）

天心历数本相同，何事偏窥造化功。
苍震欲承乾健力，岁端春肇一时中。
挽宋尚书余公二首
方逢辰（宋代）

时样多求赫赫声，惟公独韫玉精神。
传无房杜可书一，心即羲皇太古人。
日月升时先奋翼，风云浓处忽抽身。
苍苍忍夺客星去，却使凌烟忆老臣。
赠青龙印禅师
李洞（唐代）

雨涩秋刀剃雪时，庵前曾礼草堂师。

居人昨日相过说，鹤已生孙竹满池。
秋夜寄邱员外
韦应物（唐代）

怀君属秋夜，散步咏凉天。
空山松子落，幽人应未眠。(空山 一作：山空)
张井泉诞日 其一
区越（明代）

东阁留诗墨未乾，今冬寒似去冬寒。烘炉莫放山瓶小，冻雨犹冬褐袖宽。

坐客玄谈仙鹤侣，兰花紫结瑞香团。重来更有新春帖，凭仗东风送入门。
题山寺壁
董遘（宋代）

寺中荆棘老侵云，恶木狰狞野外村。
原上狐狸走白日，水边魑魁立黄昏。
寿成惠圣慈佑太皇太后合端午帖子
卫泾（宋代）

人间无处避炎蒸，身在瑶台最上层。
学士大书金字帖，宫中巧篆降绡缯。
挽周溪园国史三首
陈杰（宋代）

一瞬风云宇宙新，一家中外几朱轮。
归来却就千钟养，赢得深衣处士身。
和刘师文饮城西见怀
孙应时（宋代）

刘侯元祐家，高标振流俗。益州西门外，胜日事幽瞩。

襟期得佳士，命驾不待促。壶觞傍水石，谈笑满林屋。

经行旧台苑，芜没长禾菽。长吟何激烈，远思脱羁束。

遥追七贤社，不负千钟渌。诗囊寄同幕，足音到空谷。

明月散昏埃，清风濯炎溽。壮游忆子美，感遇悲伯玉。

功名垂耳骥，岁月长饥鹄。此事置勿言，时情斗蛮触。
病中题主人庭鹤
罗隐（唐代）

辽水华亭旧所闻，病中毛羽最怜君。

稻粱且足身兼健，何必青云与白云。
治平璧老请赞
释妙伦（宋代）

似马无騣，似牛无角。描摸出来，非常大错。错错，万古一崖倚寥廓。
饮酒
杨万里（宋代）

今日偶不饮，无事亦有思。
偶然举一杯，事至我不知。
岂独忘万事，此身亦如遗。
此酒本何物，秫先麴还随。
饭秫秪醒眼，嚼麴无醉时。
秫麴偶相逢，清泉媒妁之。
不知独何神，幻出忘世姿。
庄周不须周，惠施不须施。
贵贱与死生，不斋元自齐。
我本非缙绅，金华牧羊儿。
秪坐读诗礼，一出不得皈。
归来今四年，似早其实迟。
海中无蓬莱，蓬莱在酒池。
今夕一杯酒，乘风驾云旗。
犹遭世缘缚，未挂神武衣。
鸭头绿 钱塘怀古 辍耕录卷十四
傅按察（清代）

静中看。记昔日淮山隐隐，宛若虎踞龙盘。下樊襄、指挥湘汉，鞭云骑、围绕江干。势不成三，时当混一，过唐之数不为难。陈桥驿、孤儿寡妇，久假当还。挂征帆、龙舟催发，紫宸初卷朝班。禁庭空、土花晕碧，辇路悄、呵喝声乾。纵余得西湖风景，花柳亦凋残。去国三千，游仙一梦，依然天淡夕阳间。昨宵也、一轮明月，还照临安。
满江红·才入新年
佚名（宋代）

才入新年，喜两见、希奇盛事。正五旦、虹流电绕，星枢呈瑞。方庆千秋开宝运，又今六日生名世。河清生圣岳生贤，风云际。修月手，凌云气。吞泽量，飞泉思。况声名已自，惊天动地。上寿不须儿女语，著鞭且展英雄志。北方焰焰看来年，魁名字。
读张忠献公谥册感叹
杨万里（宋代）

恩视韩兼赵，名均献与忠。
礼中非不极，勋外若为同。
三圣无多学，千年仅一翁。
犹怜公议在，拼泪乞秋风。
高宗祀明堂前朝享太庙二十一首 其十三 神宗室用《大明》。
郊庙朝会歌辞（宋代）

烝哉维后，继明体神。宪章文武，宜民宜人。经世之道，功格于天。

子孙严祀，无穷之传。
呈晦庵二首 其一
赵蕃（宋代）

一纸书来遂隔年，江湖远地水连天。纷纷横路又逢此，凛凛岁寒嗟独然。

学道终期世勋业，抄经暂了佛因缘。白头下士重来拜，依旧鸥汀鹭渚边。
秋晚林中寄宾幕
方干（唐代）

八月萧条九月时，沙蝉海燕各分飞。杯盂未称尝生酒，

砧杵先催试熟衣。泉漱玉声冲石窦，橘垂朱实压荆扉。

无过纵有家山思，印绶留连争得归。
初入谏院寄慰肥城父老
陆懋龙（明代）

剧县息劳人，新班立紫宸。
种花收薄效，焚草企先臣。
漏欲天同补，膏怜土渐春。
淮西蚕麦候，缓税乞皇仁。
列仙文 金母飞空歌
孟郊（唐代）

驾我八景舆，歘然入玉清。龙群拂霄上，虎旗摄朱兵。

逍遥三弦拂，万流无暂停。哀此去留会，劫尽天地倾。

当寻无中景，不死亦不生。体彼自然道，寂观合大冥。

南岳挺直干，玉英曜颖精。有任靡期事，无心自虚灵。

嘉会绛河内，相与乐未英。
深夏忽见柰树上犹存一颗实
梅尧臣（宋代）

累累後棠柰，落尽风雨枝。
行乐偶散步，倚杖聊纵窥。
林叶隐孤实，山鸟曾未知。
物亦以晦存，悟兹身世为。
诗一首
释遇贤（宋代）

扬子江头浪最深，行人到此尽沉吟。他时若向无波处，还似有波时用心。
五月二十三日度天山作
萨迎阿（清代）

天山五月雪光寒，款段徐行绕曲栏。花草精神尘外长，峰峦气势画中看。

松林密布千千树，石道重回六六盘。绝顶登临皆俯视，飞泉声出白云端。
杂兴 其三
韩淲（宋代）

润色初分岚影飘，细看莽莽近迢迢。山楹川观谁能到，禽鸟飞鸣亦自骄。
采桑妇
汪遵（唐代）

为报踌躇陌上郎，蚕饥日晚妾心忙。

本来若爱黄金好，不肯携笼更采桑。
奉和圣製新春
晏殊（宋代）

斗柄东回六合春，尧天历象与时新。
铜壶瑞气延疏漏，青辂祥风绕画轮。
云里楼台高郁郁，雨中原隰碧鳞鳞。
千枝彩萼梅英吐，百尺金丝柳带匀。
秉籙调元功有序，在璿观妙政惟醇。
仰瞻魏阙宣和会，共识皇恩子万民。
减字木兰花
沈瀛（宋代）

鸡鸣弗止。弗到天明心弗喜。投辖成风。壑谷吾公宜弗通。|<伯有嗜酒，为窟室而夜饮，击钟焉。人问公焉在。曰：“吾公在壑谷”，即窟室也>|

齐盟歃酒。扬觯先听方饮寿。盟载言何。卜昼三杯不用多。|<温公真率约，肴馔不过五品，果实不过五品。真率诗曰：日费须三爵，年支仰数缣>|
叠前韵答颖芝 其一
丘逢甲（清代）

天涯为客负芳晨，五岭南来几度春。适越岂容章甫士，登台空吊老夫臣。

梦回黄屋无真帝，泪洒朱崖有弃民。君是故游吾故国，东风愁说海扬尘。
山居贻裴十二迪
储光羲（唐代）

落叶满山砌，苍烟埋竹扉。远怀青冥士，书剑常相依。

霜卧眇兹青，琴言纷已违。衡阳今万里，南雁将何归。

出径惜松引，入舟怜钓矶。西林有明月，夜久空微微。
为王仲义题雪梅
梁寅（元代）

小桥东郭先生履，曲径西湖处士家。向暖早看花似雪，冒寒更爱雪如花。
小车六言吟
邵雍（宋代）

昔人乘车是常，今见乘车仓皇。
既有前车戒慎，岂无覆辙克庄。
将出必用茶饮，欲登先须道装。
轸边更挂诗帙，辕畔仍悬酒缸。
轮缓为移芳草，盖低因碍垂杨。
水际尤宜称审，花间更要安详。
朝出频经履道，晚归屡过平康。
春重纵观明媚，秋深饫看丰穰。
五凤楼前月色，天津桥上风凉。
金谷园中流水，魏王堤外修篁。
静处光阴最好，闲中气味偏长。
所经莫不意得，所见无非情忘。
或见农人拥耒，或见蚕女求桑。
或见蘼芜遍野，或见蒺藜满墙。
或见荆棘茂密，或见芝兰芬芳。
或见鸡豚狗彘，或见雕鹗鸾凰。
恶者既不见害，善者固无相伤。
华岳三峰岌嶪，黄陂万顷汪洋。
不为虚作男子，无负闲居洛阳。
天地精英多得，尧夫老去何妨。
河阳秋思六首
宋庠（宋代）

久雨收寒潦，层飔荡薄埃。
鸣蛙鼓吹歇，高雁弟兄来。
食肉嗟谋短，关弓任世猜。
故园三径在，新菊几丛开。